b'\n_START_ARTICLE_\nGlucoz\xc4\x83\n_START_SECTION_\nStructur\xc4\x83\n_START_PARAGRAPH_\nGlucoza con\xc8\x9bine \xc8\x99ase atomi de carbon \xc8\x99i o grup\xc4\x83 carbonil (specific\xc4\x83 aldehidelor) \xc8\x99i este numit\xc4\x83 uneori aldohexoz\xc4\x83. \xc3\x8en natur\xc4\x83, \xc3\xaen unele plante, glucoza exist\xc4\x83 sub form\xc4\x83 de structur\xc4\x83 aciclic\xc4\x83; \xc3\xaen altele, ea poate fi g\xc4\x83sit\xc4\x83 sub form\xc4\x83 ciclic\xc4\x83. Teoretic, structura ciclic\xc4\x83 a glucozei apare \xc3\xaen urma interac\xc8\x9biunii dintre grupa carbonil \xc8\x99i grupele hidroxil de la carbonii cu cifrele 4 \xc8\x99i 5. Aceste interac\xc8\x9biuni sunt reac\xc8\x9bii de adi\xc8\x9bie a grupelor hidroxil amintite la grupa carbonil. \xc3\x8en solu\xc8\x9bie apoas\xc4\x83, cele dou\xc4\x83 forme se afl\xc4\x83 \xc3\xaen echilibru, \xc8\x99i la un pH 7, forma ciclic\xc4\x83 este predominant\xc4\x83._NEWLINE_La formarea structurii ciclice a glucozei, apare la fosta grup\xc4\x83 carbonil o nou\xc4\x83 grupare hidroxil, care se nume\xc8\x99te hidroxil glicozidic \xc8\x99i care are o reactivitate mai mare dec\xc3\xa2t celelalte grupe hidroxil din molecul\xc4\x83. \xc3\x8en acest caz, numerotarea carbonilor \xc3\xaencepe de la primul carbon de dup\xc4\x83 oxigenul din ciclu, \xc3\xaen sens orar.\n_START_SECTION_\nIzomeri\n_START_PARAGRAPH_\nGlucoza are patru centre optice, deci teoretic glucoza poate avea 16 stereoizomeri optici. Doar \xc8\x99apte dintre ace\xc8\x99tia sunt g\xc4\x83si\xc8\x9bi \xc3\xaen natur\xc4\x83, iar dintre ei, cei mai importan\xc8\x9bi sunt galactoza (Gal) \xc8\x99i manoza (Man). Ace\xc8\x99ti opt izomeri (incluz\xc3\xa2nd \xc8\x99i glucoza) sunt to\xc8\x9bi diastereoizomeri unul fa\xc8\x9b\xc4\x83 de cel\xc4\x83lalt \xc8\x99i apar\xc8\x9bin seriei-D._NEWLINE_\xc3\x8en cazul glucozei (dar \xc8\x99i al fructozei, \xc3\xaen mod echivalent), un alt centru asimetric la carbonul 1 (numit carbonul anomeric) este creat c\xc3\xa2nd glucoza trece \xc3\xaen forma ciclic\xc4\x83 \xc8\x99i se formeaz\xc4\x83 dou\xc4\x83 structuri inelare, numite anomeri (un caz particular de izomeri) \xe2\x80\x94 \xce\xb1-glucoza \xc8\x99i \xce\xb2-glucoza. \xce\xb1 glucoza este acea structur\xc4\x83 a glucozei \xc3\xaen care grupele hidroxil de la carbonii cu numerele 1 \xc8\x99i 4 se afl\xc4\x83 de aceea\xc8\x99i parte a planului ciclului hexagonal, iar \xce\xb2 glucoza este structura \xc3\xaen care cei doi hidroxili se afl\xc4\x83 de p\xc4\x83r\xc8\x9bi diferite ale planului. Formele \xce\xb1 \xc8\x99i \xce\xb2 pot trece dintr-una \xc3\xaen alta \xc3\xaen solu\xc8\x9bie apoas\xc4\x83 pe o perioad\xc4\x83 de c\xc3\xa2teva ore, stabiliz\xc3\xa2ndu-se la un raport \xce\xb1:\xce\xb2 36:64.\n_START_SECTION_\nPropriet\xc4\x83\xc8\x9bi fizice\n_START_PARAGRAPH_\nGlucoza este o substan\xc8\x9b\xc4\x83 solid\xc4\x83, cristalizat\xc4\x83, incolor\xc4\x83 \xc8\x99i solubil\xc4\x83 \xc3\xaen ap\xc4\x83. Are un gust dulce. Punctul s\xc4\x83u de topire este foarte ridicat, deoarece \xc3\xaentre numeroasele sale grup\xc4\x83ri hidroxil (-OH) se formeaz\xc4\x83 multe leg\xc4\x83turi de hidrogen. C\xc3\xa2nd sunt \xc3\xaenc\xc4\x83lzite, toate monozaharidele (nu numai glucoza) se descompun \xc3\xaenainte de a se topi, \xc3\xaen carbon \xc8\x99i ap\xc4\x83, reac\xc8\x9bie numit\xc4\x83 carbonizare. Glucoza are 75% din puterea de \xc3\xaendulcire a fructozei (care este luat\xc4\x83 ca unitate).\n_START_SECTION_\nReac\xc8\x9bii comune aldehidelor \xc8\x99i cetonelor\n_START_PARAGRAPH_\n\xc3\x8en aceast\xc4\x83 reac\xc8\x9bie se adi\xc8\x9bioneaz\xc4\x83 o molecul\xc4\x83 de hidrogen diatomic\xc4\x83 la o molecul\xc4\x83 de glucoz\xc4\x83, adi\xc8\x9bia av\xc3\xa2nd loc la dubla leg\xc4\x83tur\xc4\x83 dintre oxigen \xc8\x99i carbon. Leg\xc4\x83tura \xcf\x80 dintre cei doi atomi se rupe, iar c\xc3\xa2te un atom de hidrogen se leag\xc4\x83 la fiecare dintre ei \xc8\x99i astfel se produce hexitolul (sorbitol).\n_START_SECTION_\nReac\xc8\x9bia de esterificare\n_START_PARAGRAPH_\nGlucoza, \xc3\xaen reac\xc8\x9bie cu clorura acidului acetic, produce esterul pentacilat al glucozei \xc8\x99i acid clorhidric.\n_START_SECTION_\nReac\xc8\x9bia de eterificare\n_START_PARAGRAPH_\nReac\xc8\x9bia de esterificare are loc doar cu un ester anorganic, precum sulfatul acid de metil.\n_START_SECTION_\nReac\xc8\x9bia de fermenta\xc8\x9bie\n_START_PARAGRAPH_\nAceast\xc4\x83 reac\xc8\x9bie are loc \xc3\xaen prezen\xc8\x9b\xc4\x83 de enzime, care au rol de biocatalizator. Astfel, din glucoz\xc4\x83 rezult\xc4\x83 alcool etilic \xc8\x99i dioxid de carbon.\n_START_SECTION_\nIndustrial\xc4\x83\n_START_PARAGRAPH_\nLa scar\xc4\x83 industrial\xc4\x83, glucoza se ob\xc8\x9bine prin hidroliza amidonului \xc3\xaen mediu acid._NEWLINE_O alt\xc4\x83 metod\xc4\x83 este hidroliza enzimatic\xc4\x83 a amidonului. Multe culturi pot fi folosite ca surs\xc4\x83 pentru amidon: porumbul, orezul, gr\xc3\xa2ul, cartofii sunt utiliza\xc8\x9bi la scar\xc4\x83 larg\xc4\x83 \xc3\xaen toat\xc4\x83 lumea._NEWLINE_Procesul enzimatic are dou\xc4\x83 etape. Pe durata a 1-2 ore, la aproximativ 100\xc2\xa0\xc2\xb0C, enzimele descompun amidonul \xc3\xaen carbohidra\xc8\x9bi mai mici, cu o molecul\xc4\x83 format\xc4\x83 din 5-10 unit\xc4\x83\xc8\x9bi de glucoz\xc4\x83. Unele varia\xc8\x9biuni ale acestui proces \xc3\xaenc\xc4\x83lzesc amidonul la aproximativ 130\xc2\xa0\xc2\xb0C sau mai mult de c\xc3\xa2teva ori. Astfel se \xc3\xaembun\xc4\x83t\xc4\x83\xc8\x9be\xc8\x99te solubilitatea amidonului \xc3\xaen ap\xc4\x83, dar se dezactiveaz\xc4\x83 enzimele, a\xc8\x99a c\xc4\x83 enzime noi trebuie ad\xc4\x83ugate \xc3\xaen amestec dup\xc4\x83 fiecare \xc3\xaenc\xc4\x83lzire._NEWLINE_\xc3\x8en a doua etap\xc4\x83, numit\xc4\x83 zaharificare, amidonul par\xc8\x9bial hidrolizat este hidrolizat complet p\xc3\xa2n\xc4\x83 la glucoz\xc4\x83 folosind enzima glucoamilaz\xc4\x83 provenit\xc4\x83 de la ciuperca Aspergillus niger. Condi\xc8\x9biile de reac\xc8\x9bie specifice sunt la un pH de 4,0\xe2\x80\x934,5, o temperatur\xc4\x83 de 60\xc2\xa0\xc2\xb0C \xc8\x99i o cantitate de carbohidra\xc8\x9bi de 30\xe2\x80\x9335%. \xc3\x8en aceste condi\xc8\x9bii, amidonul poate fi convertit \xc3\xaen glucoz\xc4\x83 \xc3\xaen propor\xc8\x9bie de 96% dup\xc4\x83 1\xe2\x80\x934 zile. Totu\xc8\x99i, se pot ob\xc8\x9bine reac\xc8\x9bii cu randamente mai mari folosind solu\xc8\x9bii mai diluate, dar \xc3\xaen acest fel sunt necesare reactoare mai mari \xc8\x99i cantit\xc4\x83\xc8\x9bi mai mari de ap\xc4\x83, \xc8\x99i de aceea aceast\xc4\x83 modalitate nu este considerat\xc4\x83 economic\xc4\x83. Solu\xc8\x9bia de glucoz\xc4\x83 rezultat\xc4\x83 este apoi purificat\xc4\x83 prin filtrare \xc8\x99i concentrat\xc4\x83 prin evaporarea apei. D-glucoza solid\xc4\x83 este produs\xc4\x83 apoi prin cristaliz\xc4\x83ri repetate.\n_START_SECTION_\nRol biologic\n_START_PARAGRAPH_\nSe poate specula asupra c\xc4\x83rui fapt se datoreaz\xc4\x83 r\xc4\x83sp\xc3\xa2ndirea at\xc3\xa2t de mare a glucozei, \xc8\x99i nu a altor monozaharide, precum fructoza. Glucoza se poate forma din formaldehid\xc4\x83 \xc3\xaen condi\xc8\x9bii abiotice, deci se poate ca ea s\xc4\x83 fie fost disponibil\xc4\x83 pentru sistemele biochimice primitive. Glucoza este foarte r\xc4\x83sp\xc3\xa2ndit\xc4\x83 \xc3\xaen regnul animal \xc8\x99i vegetal, \xc8\x99i este principala oz\xc4\x83 din organismul uman.\n_START_SECTION_\nSurs\xc4\x83 de energie\n_START_PARAGRAPH_\nGlucoza este un combustibil esen\xc8\x9bial \xc3\xaen biologie. Carbohidra\xc8\x9bii reprezint\xc4\x83 sursa principal\xc4\x83 de energie pentru corpul uman, produc\xc3\xa2nd 4 kilocalorii (17 kilojouli) pe gram. Descompunerea carbohidra\xc8\x9bilor (amidonul, de exemplu) produce mono \xc8\x99i dizaharide, iar o mare parte dintre produ\xc8\x99i este glucoz\xc4\x83. Prin glicoliz\xc4\x83 \xc8\x99i prin reac\xc8\x9biile ciclului acidului citric, glucoza este oxidat\xc4\x83 pentru a forma dioxid de carbon \xc8\x99i ap\xc4\x83, rezult\xc3\xa2nd \xc8\x99i energie, \xc3\xaen principal sub form\xc4\x83 de ATP._NEWLINE_Este distribuit\xc4\x83 \xc3\xaen toate celulele \xc8\x99i fluidele organismului, cu excep\xc8\x9bia urinei. \xc3\x8en ser, concentra\xc8\x9bia de glucoz\xc4\x83 (glicemie) normal\xc4\x83 este de 80\xe2\x80\x93110\xc2\xa0mg/dl. Men\xc8\x9binerea glicemiei \xc3\xaen limite constante este asigurat\xc4\x83 prin ac\xc8\x9biunea antagonist\xc4\x83 a doi hormoni ai pancreasului endocrin: insulin\xc4\x83 (hipoglicemiant) \xc8\x99i glucagon (hiperglicemiant). Cre\xc8\x99terea cantit\xc4\x83\xc8\x9bii de glucoz\xc4\x83 \xc3\xaen s\xc3\xa2nge este specific\xc4\x83 diabetului zaharat, iar \xc3\xaen urin\xc4\x83 (glicozurie) apare numai c\xc3\xa2nd glicemia dep\xc4\x83\xc8\x99e\xc8\x99te 160\xe2\x80\x93180\xc2\xa0mg/dl. M\xc4\x83surarea concentra\xc8\x9biei sanguine se poate realiza cu glucometrul.\n_START_SECTION_\nPrecursor\n_START_PARAGRAPH_\nGlucoza este esen\xc8\x9bial\xc4\x83 \xc3\xaen producerea proteinelor \xc8\x99i \xc3\xaen metabolismul lipidelor. De asemenea, la cele mai multe plante \xc8\x99i animale, este un precursor pentru vitamina C (acid ascorbic)._NEWLINE_Glucoza este folosit\xc4\x83 ca precursor la sinteza unor substan\xc8\x9be importante. Amidonul, celuloza \xc8\x99i glicogenul sunt polimeri (polizaharide) comuni ai s\xc4\x83i. Lactoza - zah\xc4\x83rul din lapte, este o dizaharid\xc4\x83 compus\xc4\x83 din glucoz\xc4\x83 \xc8\x99i galactoz\xc4\x83. \xc3\x8en zaharoz\xc4\x83, o alt\xc4\x83 dizaharid\xc4\x83 important\xc4\x83, glucoza este legat\xc4\x83 de fructoz\xc4\x83._NEWLINE_Glucoza intr\xc4\x83 \xc3\xaen structura diglucidelor \xc8\x99i poliglucidelor. Prin oxidare \xc3\xaen ficat se transform\xc4\x83 \xc3\xaen acid glucuronic, care are un rol important \xc3\xaen glucuronoconjugare.'